 समरकन्द दे मुसलमान हमलावर, तैमूर लिंङ ने 1398 ई. च लुट्टमार करने आस्तै हिन्दोस्तान पर हमला कीता हा।  दिल्ली गी लुट्टियै ते कांगड़े दे किलें ते मन्दरें दी अनमिनी दौलत किट्ठी करियै तैमूर जम्मू रस्तै बापस अपने देसा गी परतोआ करदा हा जे जम्मू दे राजा मालदेव ने बावे दियें प्हाड़ियें च मोर्चाबिंदी करियै, लड़ाई दे तजर्बेकार उस लड़ाके कश्कर कन्ने टक्कर लैने दी कोशश कीती, पर तैमूर दे इक फौजी दस्ते ने मालदेव गी बन्दी बनाइयै तैमूर दे सामनै जाई पेश कीता।  तैमूर ने ‘काफ़िर’ मालदेव दे सामनै मौत जां मुसलमान होई जाने दे दो विकल्प रक्खे।  तैमूर दी अपनी ‘डायरी’ दे मताबक मालदेव ने उसलै इस्लाम कबूल करियै जान बचाई लेई।  तैमूर उसगी जम्मू दा राज बापस देइयै अपने मुलखै गी चली गेआ।  तारीख राजगान ज़म्मू दे लेखक श्री काहनसिंह बलौरिया दी ए मानता स्हेई नेईं ऐ जे राजा मालदेव अमीर तैमूर दी फौजा कन्ने लड़दा होई 1399 ई. च कांगड़े च मारेआ गेआ हा।  दुए इतिहासकारें मूजब मालदेव ने 1410 ई. तगर राज कीता हा।  इस राजे ने तैमूर दे चली जाने दे बाद मुड़ियै अपना धरम-परिर्वतन करी लेआ हा।  ओदे मरने दे बाद ओदा पुत्तर हमीरदेव जम्मू दा राजा बनेआ।  दिल्ली दे दरबारै दी च हमीरदेव दिल्ली दे बादशाह मुबारक शाह दा बड़ा किरपापात्तर बनी गेआ हा।  उस्सै दे आदेश पर हमीरदेव, दिल्ली दियें केइयें म्हीमें च शामल होंदा रेहा।  मुबारक शाह ने ओदी ब्हादरी ते बफादारी पर खुश होइयै उसी भीमदेव दा नमां नां दित्ता ते कन्ने रावी दे रुआरा-पारा दे लैह्‌के-लौह्‌के 22 प्हाड़ी राजें दा उसी सरदार मन्नी लैता।  चिभाल, भिम्बर दा मुसलमान हाकम जसरथ खोकर, दिल्ली दी हाकमी दे बरुद्ध अपनी अज़ादी दा झंडा उच्चा रक्खना चांह्‌‌‌दा हा।  दिल्ली दी फौजै कन्ने रलियै हमीरदेव ने इक-दो बारी जसरथ खोखर गी लड़ाई च हराया बी, पर खीर खोखर कन्ने इक फौजी टाकरे च हमीरदव सन् 1423 ईं. च मारेआ गेआ हा। 